P6_TA(2007)0218

Človekove pravice v Sudanu

Resolucija Evropskega parlamenta z dne 24. maja 2007 o človekovih pravicah v Sudanu

Evropski parlament,

- ob upoštevanju člena 115(5) svojega Poslovnika,

A. ker je kazensko sodišče v provinci Managil, država Gazira, osrednji Sudan, pod vodstvom sodnika Hatima Abdurrahmana Mohameda Hasana 13. februarja 2007 oziroma 6. marca 2007 obsodilo Sadio Idriss Fadul (22-letno žensko iz etnične skupine Fur, Darfur) in Amouno Abdallah Daldoum (23-letno žensko iz etnične skupine Tama, Darfur) na smrt s kamenjanjem zaradi prešuštva,

B. ker je kamenjanje kruta in nečloveška kazen in ker strogo kaznovanje prešuštva pomeni kršenje osnovnih človekovih pravic in mednarodnih obveznosti Sudana,

C. ker sta se Sadia Idriss Fadul in Amouna Abdallah Daldoum zoper sodbo pritožili,

D. ker sta bili, kot izhaja iz pisma sudanskega veleposlaništva v Bruslju, smrtni obsodbi razveljavljeni, ker Sadia Idriss Fadul in Amouna Abdallah Daldoum med sojenjem nista bili ustrezno pravno zastopani, in bo primer znova obravnavalo kazensko sodišče ob upoštevanju pravnih pripomb pritožbenega sodišča,

E. ker je 3. maja 2007 kazensko sodišče v mestu Nyala v južnem Darfurju šestnajstletna Abdelrhmana Zakario Mohameda in Ahmeda Abdullaha Suleimana zaradi umora, namerne povzročitve telesne poškodbe in ropa obsodilo na smrt z obešanjem,

F. ker je Sudan ratificiral Konvencijo Združenih narodov o otrokovih pravicah in se s tem obvezal, da nad osebami, mlajšimi od 18 let, ne bo izvršena smrtna kazen,

G. ker je sudanska vlada podpisnica Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani, podpisanega v Cotonouju dne 23. junija 2000 [1] (Sporazum iz Cotonouja) in ker sodelovanje EU z državami AKP temelji na spoštovanju človekovih pravic, demokratičnih načel in pravne države,

H. ker je Sudan podpisnik klavzule o človekovih pravicah iz Sporazuma iz Cotonouja in Mednarodnega pakta o državljanskih in političnih pravicah,

I. ker je Sudan ratificiral Afriško listino o človekovih pravicah in pravicah narodov, ki vključuje pravico do življenja ter prepoved mučenja in drugih krutih, nečloveških ali ponižujočih kazni ali ravnanj, in ker se smrtna kazen, bičanje, sekanje udov in druge oblike telesnega kaznovanja pri vrsti kaznivih dejanj še uporabljajo,

J. ker je Komisija 14. marca 2007 objavila, da bo za humanitarno pomoč v Sudanu namenila dodatnih 45 milijonov EUR (skupaj 85 milijonov EUR za leto 2007), kar kaže na zavezanost EU sudanskemu narodu,

1. pozdravlja razveljavitve smrtnih kazni, če jih bo sodišče dejansko potrdilo, in poziva sudansko vlado, naj Sadii Idriss Fadul in Amouni Abdallah Daldoum zagotovi telesno in psihološko integriteto;

2. poziva sudansko vlado, naj prekliče smrtno kazen in zagotovi telesno in psihološko integriteto Abdelrhmana Zakarie Mohameda in Ahmeda Abdullaha Suleimana;

3. močno opozarja sudansko vlado, da je smrtna kazen za mladoletne storilce kaznivih dejanj po mednarodnem pravu prepovedana;

4. poziva Komisijo, Svet in države članice, naj:

a) obsodijo smrtno kazen, bičanje in druge oblike telesnih, krutih ali ponižujočih kazni, spodbujajo pravico do življenja in prepoved mučenja ter drugih krutih, nečloveških ali ponižujočih kazni ali ravnanj ter spodbujajo pravice žensk v odnosu z sudanskimi oblastmi, vključno s pravico žensk in deklet do varstva pred diskriminacijo in nasiljem, kar je v skladu z mednarodnim pravom in standardi, in

b) spodbujajo spoštovanje človekovih pravic in temeljnih svoboščin v odnosu do sudanskih oblasti, vključno s spoštovanjem nacionalnega prava in mednarodnih standardov človekovih pravic, kot so Mednarodni pakt o državljanskih in političnih pravicah, ki ga je Sudan podpisal leta 1986, Konvencija Združenih narodov o otrokovih pravicah, ki jo je Sudan podpisal leta 1990, in člen 96 (klavzula o človekovih pravicah) Sporazuma iz Cotonouja, ki ga je sudanska vlada podpisala leta 2005;

5. poziva sudansko vlado, naj ustrezno pregleda in popravi svoj pravosodni sistem in ratificira Drugi izbirni protokol k Mednarodnemu paktu o državljanskih in političnih pravicah ter s tem odpravi smrtno kazen;

6. poziva sudansko vlado, naj pristopi k protokolu Afriške listine o človekovih pravicah in pravicah narodov glede pravic žensk v Afriki in k protokolu sodišča Afriške unije, ki sta bila sprejeta 11. julija 2003 v mozambiškem mestu Maputo;

7. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, Svetu in Skupni parlamentarni skupščini AKP-EU, generalnima sekretarjema Združenih narodov in Afriške unije ter sudanski vladi.

[1] UL L 317, 15.12.2000, str. 3.

--------------------------------------------------